Paonan-o Naton Maipapakita nga Hinigugma Naton hi Jehova?
“Nahigugma kita kay una hiya nga naghigugma ha aton.”
KARANTAHON: 56, 138
1, 2. Sumala kan apostol Juan, paonan-o kita gintututdoan ni Jehova nga higugmaon hiya?
AN PAGPAKITA hin susbaranan amo an pinakamaopay nga paagi nga matututdoan han usa nga amay an iya anak. Hi apostol Juan nagsurat nga “nahigugma kita kay una [an Dios] nga naghigugma ha aton.” (1 Juan 4:19) Salit, matin-aw nga nagpakita hi Jehova hin waray kapariho nga susbaranan hin kinag-anak nga gugma nga mabulig ha aton nga higugmaon hiya.
2 Ha ano nga paagi ‘una nga naghigugma ha aton’ an Dios? Hi apostol Pablo nagsiring: “Iginpakita ha aton han Dios an iya gugma hini nga paagi: An Kristo namatay para ha aton samtang makasasala pa kita.” (Roma 5:8) Pinaagi ha paghatag han iya Anak sugad nga lukat para ha may pagtoo nga katawohan, iginpakita ni Jehova an tinuod nga kahulogan han gugma. Iginpapahayag ito pinaagi ha pagin mahinatagon, pagin diri makikalugaringon o pagin andam magsakripisyo. Tungod han daku nga sakripisyo han Dios, nagin posible ha aton nga magin duok ha iya basi makapahimulos han iya gugma ngan magpakita liwat hin gugma ha iya sugad nga balos.
3, 4. Paonan-o naton maipapakita an aton gugma ha Dios?
3 Gugma an nangunguna nga kalidad ni Jehova, salit nasasabtan naton kon kay ano nga nagsiring hi Jesus nga an pinakaimportante nga sugo han Dios amo an: “Higugmaa hi Jehova nga imo Dios ha bug-os mo nga kasingkasing, ha bug-os mo nga kalag, ha bug-os mo nga hunahuna, ngan ha bug-os mo nga kusog.” (Mar. 12:30) Hibabaroan naton ha ginsiring ni Jesus nga an gugma ha Dios, siyahan ha ngatanan, nag-uupod han aton kasingkasing. Kon diri bug-os an aton kasingkasing, diri malilipay hi Jehova. Kondi, hinbaroan naton nga an gugma ha Dios nag-uupod liwat han aton bug-os nga kalag, hunahuna, ngan kusog. Nangangahulogan ini nga an tinuod nga gugma ha Dios diri la basta emosyon nga inaabat han kasingkasing. Labot pa ha pagin kinasingkasing, an aton gugma ha Dios kinahanglan mag-upod han ngatanan naton nga kapasidad ha espirituwal ngan pisikal. Ini an ginkikinahanglan ni Jehova ha aton, sumala kan propeta Mika.
4 Sadang naton higugmaon hi Jehova ha aton bug-os nga pagkatawo. Pinaagi ha pag-una ha iya ha aton kinabuhi, iginpapakita naton nga hinigugma gud naton hiya. Ha nauna nga artikulo, ginhisgotan naton an upat nga paagi ni Jehova ha pagpakita han iya daku nga gugma ha iya mga anak. Yana, hihisgotan naton kon paonan-o naton maipapakita ngan mapapahilarom an aton gugma ha iya ha mga paagi nga iya ginkakarawat.
IPAKITA NGA MAPASALAMATON KA HA MGA TAGANA NI JEHOVA
5. Ano an karuyag naton ibalos kan Jehova tungod han ngatanan nga ginbubuhat niya para ha aton?
5 Kon nakakakarawat ka hin regalo, ano an imo ginbubuhat? Posible gud nga ipapakita mo an imo apresasyon. Dugang pa, gagamiton mo an regalo ngan diri ito babalewarayon. An disipulo nga hi Santiago nagsurat: “An tagsa nga maopay nga regalo ngan an tagsa nga perpekto nga hatag nagtitikang ha igbaw, kay tikang ito ha Amay han mga lamrag ha kalangitan nga diri nag-iiba o nagbabag-o, diri pariho han nagbuburobag-o nga mga lambong.” (San. 1:17) Gintatagana gud ni Jehova an aton ginkikinahanglan basi kita mabuhi ngan magin malipayon. Diri ba ito nag-aaghat ha aton nga higugmaon liwat hiya?
6. Ano an kinahanglan buhaton han mga Israelita basi padayon hira nga bendisyonan ni Jehova?
6 An mga Israelita nagpahimulos han pag-ataman ni Jehova ha sulod hin ginatos ka tuig ngan hura nga ginbendisyonan hira ha materyal ngan espirituwal. (Deut. 4:7, 8) Kondi, basi padayon nga makakarawat hin bendisyon, kinahanglan nira sundon an Balaud han Dios, nga nag-uupod han regular nga paghalad kan Jehova han “una han mga siyahan na bunga” han tuna. (Eks. 23:19) Hito nga paagi, maipapakita han mga Israelita nga diri nira ginbabalewaray an gugma ngan mga bendisyon ni Jehova.
7. Paonan-o naton magagamit an aton mga “manggad” ha pagpakita han aton gugma kan Jehova?
7 Kumusta man kita? Bisan kon diri na kita gin-oobligar nga maghatag hin literal nga mga halad yana, angayan la nga ipakita naton nga hinigugma naton an Dios pinaagi ha paghatag ha iya han aton mga “manggad.” (Prob. 3:9) Ano an pipira nga paagi ha pagbuhat hito? Magagamit naton an aton materyal nga mga panag-iya ha pagsuporta ha mga buruhaton han Ginhadian ha aton lugar ngan ha bug-os nga kalibotan. Maopay ini nga paagi ha pagpakita han aton gugma kan Jehova, riko man kita o pobre. (2 Cor. 8:12) Kondi, may iba pa nga paagi nga maipapakita naton nga hinigugma naton hi Jehova.
8, 9. Ano an koneksyon han aton pagsarig ha saad ni Jehova ha aton gugma ha iya? Iilustrar.
8 Gintutdoan kita ni Jesus nga padayon nga unahon an pagpamiling han Ginhadian ngan diri mabaraka kon ano an aton kakaunon ngan isusul-ot. Nagsiring hiya nga maaram an aton Amay kon ano gud an aton ginkikinahanglan. (Mat. 6:31-33) An kahilarom han aton pagsarig hito nga saad nagpapakita kon ano kadaku an aton gugma kan Jehova, tungod kay may koneksyon gud an gugma ngan pagsarig. Aw, imposible kita magkaada daku nga gugma ha usa nga waray kita pagsarig. (Sal. 143:8) Salit, mahimo naton pakianhan an aton kalugaringon: ‘An akon ba mga tumong ngan paagi han pagkinabuhi nagpapakita nga hinigugma ko gud hi Jehova? An akon ba panggios kada adlaw nagpapakita nga nasarig ako han iya abilidad ha pagtagana han akon mga panginahanglan?’
9 Iginpakita ni Mike an sugad nga gugma ngan pagsarig. Tikang ha iya kabata, hingyap na niya nga mag-alagad ha Dios ha iba nga nasud. Bisan han inasaw-an na hiya ngan may duha nga anak, waray mawara an iya hingyap. Tungod kay nadasig ha damu nga artikulo ngan mga report mahitungod ha pag-alagad ha lugar diin mas daku an panginahanglan, ginpasimple ni Mike ngan han iya pamilya an ira kinabuhi. Ginbaligya nira an ira balay ngan binalhin ha gutiay nga apartment. Gin-ibanan liwat ni Mike an kadaku han iya negosyo ngan nahibaro hiya kon paonan-o ito papadalaganon gamit an Internet bisan kon aadto hiya ha iba nga nasud. Katapos binalhin hi Mike ngan an iya pamilya, ngan paglabay hin duha ka tuig han malipayon nga pag-alagad, hiya nagsiring: “Naeksperyensyahan namon nga tinuod gud an ginsiring ni Jesus ha Mateo 6:33.”
PAMALANDONGA AN KAMATUORAN TIKANG HA DIOS
10. Pariho kan David, ano an kapulsanan ha aton han pagpamalandong han kamatuoran mahitungod kan Jehova?
10 Mga 3,000 ka tuig an naglabay, nabantad hi David ha iya nakita ha langit. Hiya nagsurat: “An mga langit nagsusumat han kahimayaan han Dios; ngan an kahawanhawanan nagpapahayag han mga buhat han iya mga kamot.” Katapos hiya nagdugang: “An balaud ni Jehova hingpit, nga makakaopay han kalag: An pagpamatuod ni Jehova totoo, nga nakakahimo nga makinaadmananon an usa nga numnom.” Ano an resulta hito nga pagpamalandong ni David? Hiya padayon nga nagsiring: “Makarawat unta ha imo atubangan an mga pulong han akon baba ngan an pamalandong han akon kasingkasing, O Jehova nga bantilis nakon, ngan akon manunubos.” Matin-aw, hi David nagkaada duok ngan marig-on nga relasyon ha iya Dios.
11. Paonan-o naton magagamit an kahibaro nga iginhahatag ha aton ni Jehova ha pagpakita han aton gugma ha iya? (Kitaa an retrato ha tinikangan hini nga artikulo.)
11 Yana, gintututdoan kita ni Jehova hin damu nga butang mahitungod ha iya, ha iya katuyoan, ha iya mga linarang, ngan ha iya Pulong. An kalibotan nag-aaghat ha mga tawo nga magkaada hitaas nga edukasyon. Kondi, iginpapakita han mga eksperyensya nga an pagkab-ot hito kasagaran nga nagriresulta ha kawara han pagtoo ngan gugma ha Dios. Pero an Biblia nagsasagda ha aton nga diri la magkaada kahibaro kondi magkaada liwat kinaadman ngan pagsabot. Nangangahulogan ito nga kinahanglan naton gamiton an kahibaro nga iginhatag ha aton han Dios basi magpahimulos kita ngan an iba. (Prob. 4:5-7) Kaburut-on han Dios nga “matalwas an ngatanan nga klase hin tawo ngan magkaada husto nga kahibaro ha kamatuoran.” (1 Tim. 2:4) Iginpapakita naton an aton gugma ha Dios kon madasigon nga ginsusumatan naton an iba han maopay nga sumat han Ginhadian ngan ginbubuligan hira nga hibaroan an katuyoan han Dios para ha katawohan.
12. Ano an ginsiring han usa nga batan-on mahitungod han espirituwal nga mga tagana ni Jehova?
12 Bisan an mga batan-on makakagpakita han ira gugma kan Jehova pinaagi ha pagpamalandong han iya espirituwal nga mga tagana. Hi Shannon nagsiring nga han 11 anyos hiya, tinambong hiya ngan an iya 10 anyos nga bugto ha “Diosnon nga Debosyon” Distrito nga Kombensyon kaupod han ira mga kag-anak. Durante han usa nga sesyon, ginhangyo an mga batan-on nga lumingkod ha usa nga dapit. Bisan kon ginkukulba, lumingkod hiya didto. Katapos nalipay gud hiya han an tagsa nga batan-on gintagan hin maopay nga libro nga Questions Young People Ask
KARAWATA AN SAGDON NGAN DISIPLINA NI JEHOVA
13, 14. Ano an sadang naton magin reaksyon kon gindidisiplina kita ni Jehova, ngan kay ano?
13 An Biblia nagpapahinumdom ha aton: “Kon hin-o an hinihigugma ni Jehova iya sinasaway, bisan sugad han amay ha anak nga iya ikinalilipay.” (Prob. 3:12) Kon sugad, ano an sadang naton magin reaksyon kon gindidisiplina kita ni Jehova? Hi apostol Pablo nagsiring: “Waray disiplina nga makalilipay samtang iginpapadapat, lugod masakit ito.” Diri ginmiminos ni apostol Pablo an importansya o bili han disiplina, tungod kay hiya padayon nga nagsiring: “Pero katapos, nagbubunga ito hin kamurayawan ngan katadongan ha mga nabansay hito.” (Heb. 12:11) Kon hinigugma naton hi Jehova, diri gud naton sadang igbalewaray an iya sagdon o masina hito. Bangin diri ini masayon para ha pipira. An aton gugma ha Dios mabulig ha aton nga karawaton an sagdon ngan himoon an ginkikinahanglan nga mga pagbag-o.
14 Ha panahon ni Malakias, damu nga Judio an waray mamati ha sagdon han Dios. Maaram hira han Balaud may kalabotan ha paghalad pero ginbalewaray nira ito, salit gintagan hira ni Jehova hin mapwersa nga sagdon. (Basaha an Malakias 1:12, 13.) Mationan-o kaseryoso an ira sitwasyon? Hi Jehova nagsiring ha ira: “Akon ipadadara an panhimaraot ngada ha iyo, ngan akon panhihimarauton an iyo mga bendisyon; oo, akon na ngani hira pinanhimaraot tungod kay diri . . . niyo ibinubutang ha kasingkasing [an akon sugo].” (Mal. 2:1, 2) Matin-aw, kon tinuyo o padayon naton nga ginbabalewaray an mahigugmaon nga sagdon ni Jehova, madadaot an aton pakigsangkay ha iya.
15. Ano nga disposisyon nga komon ha kalibotan yana an sadang naton likyan?
15 Hinin makikalugaringon nga henerasyon, damu an diri makinarawaton ha sagdon ngan disiplina. Bisan an iba nga nakarawat han sagdon o disiplina kasagaran nga napipiritan la ha pagbuhat hito. Kondi an mga Kristiano ginsasagdonan nga ‘diri magsubad han mga paagi hini nga sistema.’ Kinahanglan naton hibaroan ngan sundon an hingpit nga “kaburut-on han Dios.” (Roma 12:2) Pinaagi han organisasyon ni Jehova, gintatagan kita niya hin napapanahon nga sagdon mahitungod ha damu nga bahin han aton kinabuhi
SARIG KAN JEHOVA PARA HA PROTEKSYON NGAN KATALWASAN
16, 17. (a) Kay ano nga sadang naton tagdon an kaburut-on ni Jehova kon naghihimo kita hin desisyon? (b) Paonan-o nagpakita an mga Israelita hin kawaray-gugma ngan kawaray-pagsarig kan Jehova?
16 Kon an gudtiay nga kabataan naabat hin peligro, nangangaro dayon hira hin bulig ha ira mga kag-anak. Samtang nagtutubo hira, nahibabaro hira ha pagsarig ha ira kalugaringon nga pagturotimbang ngan ha paghimo hin kalugaringon nga mga desisyon. Parti ito han pagin adulto. Kondi, adton may duok nga relasyon ha ira mga kag-anak nangangaro anay hin giya ngan sagdon ha ira kag-anak antes maghimo hin desisyon. Sugad gihap hito may kalabotan ha aton relasyon kan Jehova. Gintutugotan kita niya nga maghimo han aton kalugaringon nga mga desisyon. Kondi, magpapakita kita hin kawaray-gugma ngan kawaray-pagsarig ha iya kon maghihimo kita hin mga desisyon nga diri gintatagad an iya kaburut-on. Kon masarig kita kan Jehova, tatagan kita niya han iya baraan nga espiritu basi buligan kita nga buhaton an husto.
17 Ha panahon ni Samuel, napirde han mga Pilisteohanon an Israel ha usa nga away. An katawohan han Dios nagkinahanglan gud hin bulig ngan proteksyon. Ano an ira ginbuhat? Nagdesisyon hira: “Kuhaa ta nganhi ha aton an arka han kauyonan ni Jehova tikang ha Silo, nga ini mahanganhi ha aton, ngan magluwas ha aton tikang ha kamot han aton mga kaaway.” Ano an resulta? “May usa ka daku nga pamatay; kay may napukan han Israel nga katloan ka yukot nga tawo nga naglalakat. Ngan an arka han Dios nadara.” (1 Sam. 4:2-4, 10, 11) Han gindara han mga Israelita an Arka, baga hin sinarig hira kan Jehova para hin bulig. Kondi ha pagkamatuod, waray hira mangaro kan Jehova hin giya; ginsunod nira an ira kalugaringon nga ideya, ngan nag-antos gud hira tungod hito.
18. Ano an igintututdo han Biblia may kalabotan ha pagsarig kan Jehova?
18 An salmista nagpakita han iya gugma ngan pagsarig kan Jehova han hiya nagsurat: “Paglaom ha Dios; kay pagdadayegon ko pa hiya tungod han pagbulig han iya nawong. O Dios nakon, an akon kalag nasusubo ha sakob nakon: Salit nahinunumdom ako ha imo.” (Sal. 42:5, 6) Sugad ba liwat hito an imo inaabat kan Jehova? Duok ka ba ha iya ngan nasarig ka ha iya? Bisan kon oo an imo baton, mahimo mo pa gihapon mapahilarom an imo pagsarig ha iya uyon hini nga ginsisiring han Biblia: “Sarig kan Jehova ha bug-os mo nga kasingkasing, ngan ayaw sandig dida ha imo kalugaringon nga pagsabot: Ha ngatanan mo nga dalan kilalaha hiya, ngan hiya magtututdo han imo mga agianan.”
19. Paonan-o mo maipapakita kan Jehova nga hinigugma mo hiya?
19 Hi Jehova an una nga naghigugma ha aton, ngan hito nga paagi iginpakita niya kon paonan-o naton hiya hihigugmaon. Hinaot pirme naton hinumdoman an iya maopay gud nga susbaranan, ngan dugang nga ipakita nga hinigugma naton hiya ha aton ‘bug-os nga kasingkasing, bug-os nga kalag, bug-os nga hunahuna, ngan bug-os nga kusog.’
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn